Kannanotto märehtijöistä peräisin olevan lähtöaineen käyttöä märehtijöille tarkoitetuissa lääkkeissä koskevan riskin arviointiin

(EMEA/CVMP/121/01 - helmikuu 2001)

eläinlääkekomitean (CVMP) hyväksymä

Heinäkuu 2001

(2001/C 286/05)

Johdanto

Arvioitaessa märehtijöille tarkoitettujen eläinlääkkeiden käyttöön liittyviä riskejä on lääkkeiden välityksellä tapahtuvan eläinten spongiformisen enkefalopatian aiheuttajien siirtymisriskin minimoimista koskevissa yhteisohjeissa (lääkevalmistekomitean ja eläinlääkekomitean yhteisohjeet) esitettyjen tekijöiden lisäksi otettava huomioon useita muita tekijöitä. Märehtijät ovat alttiita saamaan BSE-tartunnan suun kautta ja siirtymisriski on suurin, kun eläimet ovat alttiina omasta lajista peräisin olevalle infektiiviselle ainekselle. Tartunnan siirtyminen tuotantoeläimiin sisältää riskin, että TSE-tarttuvuus lisääntyy muodossa, joka voi helposti siirtyä ihmiseen. Arvioidessaan ja minimoidessaan TSE:iden siirtymisriskiä märehtijöille tarkoitettujen eläinlääketuotteiden välityksellä valmistajien olisi sen vuoksi osoitettava ottaneensa huomioon märehtijöihin liittyvät lisätekijät.

Tässä kannanotossa erityistä huomiota on kiinnitetty maitoon ja maitotuotteisiin sen vuoksi, että ne on jätetty edellä mainittujen ohjeiden ulkopuolelle. On tärkeää todeta, että kannanoton soveltamisala ulottuu kuitenkin maidon lisäksi kaikkiin märehtijöistä peräisin oleviin aineisiin, kun niitä käytetään märehtijöille tarkoitetuissa tuotteissa.

Muille kuin märehtijöille tarkoitettujen tuotteiden valmistajat ottavat huomioon vain lääkevalmistekomitean ja eläinlääkekomitean yhteisohjeissa(1). annetut tekijät riippumatta siitä, onko kyse elintarvikkeita tuottavista eläimistä vai ei (siat, siipikarja, hevoset, koirat, kala, jänikset ja kissat).

Tässä kannanotossa esitetään, milloin täydentävä riskin arviointi olisi tehtävä ja mitkä tekijät olisi otettava huomioon minimoitaessa TSE:iden siirtymisriskiä märehtijöihin. Valmistajilla on mahdollisuus hankkia Euroopan farmakopean alaiselta lääkkeiden laatua valvovalta elimeltä EDQM:ltä (European Directorate for the Quality of Medicines) todistus osoittaakseen lääkevalmiste- ja eläinlääkekomitean antamien yhteisohjeiden soveltamisalaan kuuluvien eläinperäisten lähtöaineiden vaatimustenmukaisuuden. Tässä asiakirjassa tarkoitettu riskin arviointi on sertifiointimenettelystä erillään oleva vaatimus. Täydentävä riskin arviointi vaaditaan kaikista märehtijöille tarkoitetuista tuotteista riippumatta siitä, onko jostakin tuotteen valmistuksessa käytettävästä lähtöaineesta jo olemassa todistus. Riskin arviointi kuuluu tuotteen markkinoille saattamista koskevan luvan hakijalle tai haltijalle.

Kuten lääkevalmiste- ja eläinlääkekomitean yhteisohjeissa todetaan, tuotteiden markkinoille saattamista koskevan luvan hakijoiden olisi otettava huomioon saatavilla oleva uusin tieteellinen tutkimus valmistellessaan riskin arviointia. Jos tiedot tai tautitilanne muuttuvat, riski on arvioitava uudelleen. Vastaavasti tämä kannanotto on saatettava ajan tasalle lääkevalmiste- ja eläinlääkekomitean yhteisohjeisiin mahdollisesti tehtävien muutosten mukaisesti.

Soveltamisala

Tämä asiakirja koskee seuraavien aineiden käyttöä:

i) eläinperäiset aineet, jotka kuuluvat lääkevalmiste- ja eläinlääkekomitean yhteisohjeiden soveltamisalaan (2 jakso), kun niitä käytetään märehtijöille (nautakarja, lammas, vuohi ja hirvieläimet) tarkoitettujen lääkkeiden valmistuksessa;

ii) maito ja maidosta jalostetut tuotteet seuraavissa olosuhteissa:

Koska maito ja maidosta jalostetut tuotteet on jätetty tarkoituksella pois lääkevalmiste- ja eläinlääkekomitean yhteisohjeista edellyttäen, että maito on saatu terveistä lehmistä ja on ihmisen käyttöön sopivaa, ne kuuluvat tämän kannanoton soveltamisalaan, kun niitä käytetään seuraavissa olosuhteissa, joista kummankin on oltava voimassa:

- eläinlääke on tarkoitettu annettavaksi parenteraalisesti märehtijälle,

JA

- maitoa tai maidosta jalostettua tuotetta käytetään tehoaineen lähteenä, apuaineena, stabilointiaineena tai lopullisen formulaation ainesosana (eli ei käytettäessä väliaineen tai liuoksen ainesosana jonkin lopullisen ainesosan valmistamista varten).

Riskin arviointi

Valmistajien olisi suoritettava riskin arviointi ja perusteltava tämän asiakirjan soveltamisalaan kuuluvien aineiden käyttö ottaen huomioon seuraavat tekijät:

Valmistajien olisi, jos mahdollista, käytettävä märehtijöille tarkoitetuissa tuotteissa aineita, jotka eivät ole peräisin märehtijöistä. Jos tämä ei ole mahdollista, valmistajien olisi perusteltava märehtijöistä peräisin olevien aineiden käyttö.

Jos maito- ja maidosta jalostetut tuotteet kuuluvat tämän asiakirjan soveltamisalaan (ks. edellä jakso "Soveltamisala"), valmistajien olisi osoitettava, että maidon alkuperä ja tarvittaessa käsittely (esimerkiksi solujen erottaminen) ovat lääkevalmiste- ja eläinlääkekomitean yhteisohjeiden mukaiset.

Toimivaltaiset viranomaiset eivät hyväksy erikseen määriteltyjen riskiaineiden (SRM) käyttöä lähtöaineena missään valmistusvaiheessa, lukuun ottamatta aivan poikkeustapauksia. Erikseen määriteltyjen riskiaineiden käyttö voidaan hyväksyä vain jos riski-hyöty -analyysi selvästi osoittaa, että tietyn eläinlääkkeen saatavuudesta on sekä kansanterveyden että eläinten terveyden kannalta hyötyä. Tällöin valmistajien on osoitettava, että kaikkien muiden mahdollisten lähtöaineiden hankintamahdollisuudet on tutkittu ja poissuljettu ja että kaikki mahdolliset toimenpiteet riskin minimoimiseksi on toteutettu. Riskin minimoimiseksi tarkoitettuja toimenpiteitä ovat esimerkiksi lähtöaineiden hankinta maasta, joka on virallisesti luokiteltu eläinten TSE-taudista vapaaksi, alle vuoden ikäisten eläinten käyttö, pre-mortem tarkastus ja tarvittaessa tartunnan testaaminen.

Erikseen määriteltyjen riskiaineiden olemassaolo muiden eläinperäisten lähtöaineiden tartuttajina märehtijöille tarkoitetuissa tuotteissa on erityinen huolenaihe. Olisi kiinnitettävä erityistä huomiota sen varmistamiseen ja esittämiseen, että asianmukaiset toimet ja laatujärjestelmät on toteutettu, jotta tartuntaa erikseen määritellyistä riskiaineista ei pääse tapahtumaan.

Siirtymisriskiin vaikuttaa sekä lääkkeen antotapa että lopputuotteessa mahdollisesti olevan riskiaineen määrä.

Scrapien mahdollisen siirtymisriskin minimoimiseen olisi kiinnitettävä huomiota hankkimalla tämän kannanoton soveltamisalaan kuuluvista pienistä märehtijöistä peräisin olevat lähtöaineet maista, joissa ei esiinny scrapieta, tai toteuttamalla muita toimenpiteitä, joilla varmistetaan, että alkuperäkarjan, josta lähtöeläimet ovat peräisin, TSE-vapautta tarkkaillaan ja valvotaan riittävästi. Näitä vaatimuksia ei sen vuoksi sovelleta sellaisiin aineisiin, jotka jäävät lääkevalmiste- ja eläinlääkekomitean yhteisohjeiden ja tämän kannanoton ulkopuolelle, kuten lanoliini.

Kaikki edellä luetellut tekijät olisi otettava erikseen huomioon, kun märehtijöille tarkoitettuihin rokotteisiin käytettävän kanta-aineksen riskiä arvioidaan, kuten eläinlääkekomitean kannanotossa EMEA/CVMP/019/01 esitetään.

Käytännön tulokset

Eläinlääkkeiden valmistuksessa käytettävien lähtöaineiden vaatimustenmukaisuus olisi osoitettava, jos mahdollista, perustuen EDQM:n todistukseen, jonka kyseinen elin antaa sen jälkeen, kun se on arvioinut raaka-aineiden valmistajan toimittaman tietopaketin, jossa valmistaja osoittaa tuotteen olevan lääkevalmiste- ja eläinlääkekomitean yhteisohjeiden mukainen.

Kun markkinoille saattamista koskevan luvan haltija haluaa osoittaa vaatimustenmukaisuuden märehtijöille tarkoitetusta eläinlääkkeestä, jonka kaikista asianomaisista raaka-aineista on saatavana EDQM:n todistukset, todistukset esitetään yhdessä tässä kannanotossa lueteltujen lisäriskitekijöiden arviointia koskevan asiakirjan kanssa.

Kun markkinoille saattamista koskevan luvan haltija haluaa osoittaa vaatimustenmukaisuuden märehtijöille tarkoitetusta eläinlääkkeestä, jonka kaikista asianomaisista raaka-aineista ei ole saatavana EDQM:n todistusta, todistukset esitetään niistä aineista, joista todistus on saatavana. Osoittaakseen raaka-aineiden olevan lääkevalmiste- ja eläinlääkekomitean yhteisohjeissa annettujen vaatimusten mukaiset hakija toimittaa raaka-aineista (tarvittaessa maitotuotteet mukaan luettuna), joista todistuksia ei ole saatavana, tarvittavat tiedot sekä tässä kannanotossa lueteltujen lisäriskitekijöiden arviointia koko eläinlääkkeen osalta koskevan asiakirjan.

(1) Kissojen ja kissaeläinten on myös osoitettu olevan herkkiä saamaan TSE altistuessaan suun kautta siirtyvälle tartunnalle. Valmistajien olisi otettava tarvittaessa huomioon kaikki kissaeläinten TSE-riskiin liittyvät seikat, vaikka kyseisille lajeille tarkoitetuille tuotteille ei olekaan asetettu mitään lisävaatimuksia